ועדת העבודה, הרווחה והבריאות, כנסת 17, פרוטוקול מספר 188, 2007-03-13 13:00

משה שרוני: שלום, אני פותח את ישיבת הוועדה.

דוד אזולאי: אדוני היו"ר, אני רוצה להודות לך על כך שנענית לפנייה שלי ואנחנו מקיימים את הדיון הזה עוד לפני צאת הכנסת לפגרה.

דוד אזולאי: אני מבקש להעלות כמה נקודות.

דוד אזולאי: חוק ביטוח בריאות ממלכתי מושתת על עקרונות של צדק, שוויון ועזרה הדדית.

דוד אזולאי: קופות החולים הן הגוף האמון על יישום החוק הזה.

דוד אזולאי: כאשר קופת חולים החליטה להרחיב את השב"ן (שירותי בריאות נוספים) - בעיקר לאחר הוספת הפלטינום, שזו עוד עלות כספית לאזרח הקטן - התברר שהעלויות לאזרח הולכות וגדלות.

דוד אזולאי: בהתחלה הוא משלם תוספת עבור תרופות, אחר כך עבור ביקור אצל רופא, אחר כך עבור ביטוח משלים ועכשיו פלטינום.

דוד אזולאי: כל פעם מדובר בכסף, שלא כל האזרחים יכולים לשלם.

דוד אזולאי: התוצאה היא, שישנם אזרחים שמקבלים שירות רפואה סוג א', וישנם אזרחים שמקבלים שירותי רפואי סוג ב'.

דוד אזולאי: המטרה המוצהרת של חוק שירותי בריאות ממלכתי לא היתה זאת.

דוד אזולאי: בעקבות חוק ביטוח בריאות משלים ופלטינום, אנו בעצם משחררים את המדינה מהמחויבות שלה לתת שירותי בריאות לציבור.

דוד אזולאי: רק אתמול חה"כ אורון וחברים נוספים העלו הצעת חוק לעדכן את סל התרופות אוטומטית בשני אחוז לשנה.

דוד אזולאי: אם יש את הפלטינום שבא לממן את אותן התרופות שלא נמצאות בסל, אז למה הממשלה צריכה לאשר את זה, למה שיתאמצו בכלל?

דוד אזולאי: יש מי שמשלם, ומי שמשלם לא יקבל את השירות.

דוד אזולאי: הגיע הזמן להגיד לקופת חולים, להפסיק ולהיכנס לנעלי הממשלה ולאפשר לממשלה לתת את שירותי הבריאות האלה.

דוד אזולאי: יש לי הצעת חוק בעניין הזה.

דוד אזולאי: למה לשלם מאות שקלים עבוד אותם שירותי בריאות?

דוד אזולאי: אני עשיתי חישוב עם סוכני ביטוח, ומצאנו כי יש אפשרות לתת תוספת של עוד 10 שקלים לאותו חוק ביטוח בריאות ממלכתית, ובא לציון גואל.

דוד אזולאי: אי אפשר להמשיך ולהטיל על האזרח נטל שהוא לא מסוגל לעמוד בו.

דוד אזולאי: התוצאה, היא חוסר שוויוניות שזועק לשמיים.

דוד אזולאי: ישנם אנשים שלא מסוגלים לשלם את התופסת לכרטיס הפלטינום.

דוד אזולאי: האנשים האלה הופכים לאזרחים סוג ב, שלא ייהנו מהשירות הזה.

משה שרוני: משרד הבריאות אישר לקופות החולים את תוכניות הביטוח המשלים החדשות ואני שואל, כיצד זה מתיישב עם מכתבו של מנכ"ל משרד הבריאות מיום 28 לינואר 2007, בו הוא קובע שיש לצמצם את שיעור המימון הפרטי בהוצאה לאומית לבריאות.

משה שרוני: אני רוצה לציין שבעשר השנים האחרונות ירד שיעור המימון הציבורי ב-9%, בעוד ששיעור המימון הפרטי גדל ב-5%.

משה שרוני: הרחבת הביטוח המשלים בקופות החולים, כך שהוא כולל תרופות מצילות חיים ולא רק שירותי מותרות, כפי שהיה עד כה, מחסל את עיקרון השוויון עליו בוסס חוק ביטוח בריאות ממלכתית ויוצר שירותי רפואה לאזרחים מבוססים בעלי יכולת, ושירותי רפואה מצומצמים לאזרחים מעוטי יכולת.

משה שרוני: אני מבקש מנציגי משרד הבריאות להציג בפני הוועדה את השיקולים שהנחו את המשרד לאשר את הרחבת הביטוח המשלים.

חיים אורון: אדוני היושב ראש, אני רוצה להודות לך שקדמת את הנושא הזה.

חיים אורון: אני חושב, שאין נושא חשוב יותר וקריטי יותר לבריאות הציבורית מאשר הנושא הזה.

חיים אורון: בראשית דבריי אני רוצה לומר, שאין לי ויכוח עם קופות החולים.

חיים אורון: קופות החולים מילאו חוסר שנוצר בבית הזה.

חיים אורון: אני אומר את זה בבחינת כולנו אשמים, למרות שאני וחברים נוספים הצענו הצעות, כולל אתמול בערב, שהיו צריכות להיות תשובה לשאלה הזאת.

חיים אורון: כאשר המדינה לא ממלאה את הצרכים הבסיסיים ביותר, יש חלל שמתמלא.

חיים אורון: כאשר החלל הזה מתמלא, זה נעשה באופן שמעצים את כל החולאים של המערכת שהיא פחות ציבורית, ומחליש מאוד את המערכת הציבורית.

חיים אורון: כאשר חוקק חוק בריאות ממלכתי, וכאשר קופת חולים נפרדה מההסתדרות, אני הייתי גזבר ההסתדרות.

חיים אורון: הלכתי למנכ"ל קופת חולים, אביגדור קפלן, ואמרתי לו שהקיבוץ שלי מתלבט אם לקחת ביטוח בריאות משלים.

חיים אורון: הוא אמר לי: לא צריך.

חיים אורון: אתם עשיתם סל כל כך מלא.

חיים אורון: לכן, בשנת 1995 בקופת חולים כללית היו 16% בביטוח משלים.

חיים אורון: בשנת 2005 77% מבוטחים.

חיים אורון: אני מתאר לעצמי שבשנת 2007 79% נמצאים בתוך ביטוח משלים.

חיים אורון: אף אחד לא יכול לומר היום, שביטוח משלים הוא מותרות.

חיים אורון: עכשיו עלינו מדרגה נוספת.

חיים אורון: מישהו העיר את תשומת לבי לכך, שסעיף 10 בחוק עשה חומה סינית בין השירות הבסיסי לבין השירות המשלים.

חיים אורון: אמרו שבתוך השירות הבסיסי יהיו כל הנושאים הבסיסיים, ולא יהיו בשירות המשלים רפואות מצילות חיים.

חיים אורון: מה יותר בסיסי מאשר רפואות מצילות חיים?

חיים אורון: היום הפרסום לציבור אומר, שאין לנו מימון לתרופות מצילות חיים, ואנו נותנים לכם את זה תמורת 10-70 שקלים בחודש.

חיים אורון: אין לי טענה כלפי אזרח שאומר, לבטח בגילים יותר מבוגרים או משפחה עם ילדים, שבעניין הזה הוא לא חוסך.

חיים אורון: השאלה היא, מה אנחנו עושים.

חיים אורון: בשבועות האחרונים אני קיימתי שיחות עם שר האוצר על שני אחוז תוספת.

חיים אורון: אמרתי, בוא נחיל את זה ב-3 שנים.

חיים אורון: נתחיל מאחוז אחד, אחר כך אחוז וחצי עד שני אחוזים.

חיים אורון: בסופו של דבר קיבלתי תשובה מוחלטת, לא.

חיים אורון: היה לנו אתמול דיון, וכל אלה שדיברו שתמכו בחוק פרחו או אינם.

חיים אורון: לא הצבענו, כי ידענו שאם היינו מצביעים אתמול החוק היה נקבר לחצי שנה לפחות.

חיים אורון: אני רואה מכתב של רביב סובל, כולל פרסום בעיתונות, שהאוצר מתנגד למהלך.

חיים אורון: ראובן, אני מכיר מהלכים שהאוצר מתנגד להם ברצינות ולא מעבירים אותם בבית הזה.

חיים אורון: אני כל שבוע נכשל בשניים-שלושה.

ראובן קוגן: אולי זה לא קשור לבית הזה.

חיים אורון: קלט וחומר.

חיים אורון: דיברנו על הפיילוט על טיפות חלב או על בריאות הציבור בסכומים הרבה יותר קטנים, ואתם אמרתם נייט.

חיים אורון: פה למרות התנגדות הצוות המקצועי של משרד הבריאות, זה עבר.

חיים אורון: איך זה עבר?

חיים אורון: אני לא יודע מי מהצוות המקצועי של משרד הבריאות נוכח פה.

חיים אורון: אדוני, אתה עושה תנועות בראש, אבל תאמין לי שאני נזהר בלשוני.

חיים אורון: השר לא מוכן להופיע וכך גם המנכ"ל.

חיים אורון: נשמע מה המשרד יגיד שתומך בזה.

חיים אורון: אם הוא תומך בזה, זה גרוע.

משה שרוני: החוק שלי בדרך, לבטל את כל התשלומים לרופאים המקצועיים, וכך גם את כל הכרטיסים שיש בכל הקופות.

חיים אורון: התמונה מאוד ברורה.

חיים אורון: יהיו 70% שמבוטחים בביטוח הזה.

חיים אורון: אני רוצה לדעת כיצד אנו נישא את עיננו כלפי מישהו שהוא בין ה-30%.

חיים אורון: אני לא מדבר על ניתוח פלסטי, אלא על תרופה מצילת חיים.

חיים אורון: מה יגידו פה?

חיים אורון: מה תהיה התשובה באותה מרפאה?

חיים אורון: אני רוצה לומר משהו שהוא לא חכמה שלי: רפואה לעניים היא רפואה ענייה, ורפואה ענייה היא רפואה לעניים.

חיים אורון: זה המהלך שמתרחש.

חיים אורון: מי שרוצה את המודלים, הם קיימים בעולם.

משה שרוני: כנראה שהאוצר למד מבנגלדש.

חיים אורון: בשביתה שהיתה פה בקיץ האחרון היה טייס והיה מנכ"ל.

חיים אורון: והם לא יהיו פה.

חיים אורון: הם כבר יהיו מסודרים.

חיים אורון: לאלה שיבואו לשבות פה לא יקשיבו.

חיים אורון: הם גם לא ישבתו.

חיים אורון: לאן כל זה הולך?

חיים אורון: אף שר לא יקום ויגיד: אני רוצה רפואה דיפרנציאלית, כי איך הוא יגיד את זה.

חיים אורון: אם לא ניתן תשובה, הציבור יגיד: אני לא מוכן להסתכן בדבר שאני יודע שיכול להציל את חיי או את חיי ילדי ואני אשלם את הכסף.

חיים אורון: כך יהיו ביטוחים פרטיים.

חיים אורון: החלל הזה לא יכול להתמלא, אלא אם יהיה לו מילוי סביר.

חיים אורון: אז תהיה הצדקה לבוא ולומר עד כאן, רק 500,000,000 שקלים ולא מיליארד, רק לתרופות האלה ולא לתרופות האלה.

חיים אורון: לא כל קופה תקבע את התרופות.

חיים אורון: לא כל קופה תחליט מה כן ומה לא.

חיים אורון: לא יתחילו להתחרות בין הקופות ובין הפיתוחים על איזה פטנט שאף אחד לא בטוח אם הוא נכון או לא נכון, כי אין לאף אחד אחריות.

חיים אורון: כל המערכת הזאת יוצאת מן האיפוס.

חיים אורון: לכן, אני מבקש ממך לא להרפות, להביא לפה את השרים ולא להסתפק בזה שאנו השמענו פה קול זעקה.

חיים אורון: אני מנחש שרוב היושבים סביב השולחן ידברו באותו כיוון.

חיים אורון: אלה שקבעו מה שיהיה, לא יהיו כאן עכשיו.

חיים אורון: הסכנה שהרפואה הציבורית תהפוך לרפואה לעניים היא כבר לא סכנה תיאורטית.

חיים אורון: זה לא איזה איום שפוליטיקאים משמיעים אותו.

חיים אורון: זו סכנה מאוד מוחשית, שאנחנו כאן בכנסת צריכים לבלום אותה בכל העוצמה.

מידד גיסין: כל פעם שאני יושב כאן בוועדה אני שומע דיבורים כמו של חה"כ אורון ואזולאי.

מידד גיסין: כולם למעשה דואגים לדברים שאנחנו דואגים, אבל זה לא מגיע הלאה.

מידד גיסין: כמו שנאמר, השוויון הוא אחד העקרונות של חוק הבריאות.

מידד גיסין: הפער בין רפואה לעשירים או לבעלי יכולת, לבין אלה חסרי היכולת.

מידד גיסין: לא נוצרה עכשיו עם התוכניות החדשות של הביטוח המשלים.

מידד גיסין: לנו יש בעיה עם התוכניות של הביטוחים האלה.

מידד גיסין: מצד אחד הן פותרות בעיה של מאות או אלפי אנשים, שיש להם ביטוח משלים אבל לא מקבלים את הפתרון מהמדינה.

מידד גיסין: מצד שני, ל-40% מהאוכלוסייה של הקשישים וחסרי היכולת אין ביטוח משלים.

מידד גיסין: אני רוצה להזכיר את הדיון שהיה לפני כמה שנים על השר"פ.

משה שרוני: אני לא הייתי כאן.

מידד גיסין: אז אנחנו ואחרים שהתנגדו אמרו:

מידד גיסין: בואו תפתרו את הבעיה של ה-30% האלה ואנחנו הראשונים שנתמוך.

מידד גיסין: לא יכול להיות שהמדינה תוריד מעצמה את האחריות כלפי אלה שאין להם.

מידד גיסין: יש הצעות לפתור את הבעיה של אלה שאין להם ביטוח משלים.

מידד גיסין: אנחנו נגד, אבל אנחנו בעד התוכניות האלה כאשר אין פתרון אחר.

משה שרוני: אם יש למישהו ביטוח מושלם, מה הוא מקבל?

מידד גיסין: על זה נתווכח אחר כך.

מידד גיסין: אחרי שהקופות תתחלנה ליישם את התוכניות, אני בטוח שיהיה לנו מה להגיד גם על התוכניות האלה.

מידד גיסין: קודם כל צריכים לפתור את הבעיה של אלה שאין להם כסף לאוכל ולתרופות כרוניות חודשיות.

מידד גיסין: אני הייתי רוצה, שהקופות יתנו לנו נתונים על ביטוח משלים.

מידד גיסין: אני רוצה שיגידו לנו כמה מהמבוטחים ירדו מתחת לקו העוני וביטלו את הביטוחים המשלימים.

מידד גיסין: המדינה צריכה להחליט, האם לקשיש, חולה, חסר יכולת, מגיע לחיות או לא.

מידד גיסין: שתבוא המדינה ותגיד, שלאנשים האלה לא מגיע לחיות.

מידד גיסין: אנחנו היום עדים לזיהומים בבתי החולים.

מידד גיסין: בסוף גם הדברים האלה נגמרים ומתחילים בתקציב.

משה שרוני: בוא לא נערבב בין נושאים.

שוקי שמר: זה דיון מאוד מעניין.

שוקי שמר: זה דיון שכולם צודקים בו, שמוסת מהנושא המרכזי שהוא העדר תקציבים במערכת הבריאות.

שוקי שמר: אף אחד לא עוסק בשלושת רבעי הכוס המלאה.

שוקי שמר: אנחנו נכשלנו כמערכת במשך כל השנים.

שוקי שמר: אני רוצה להזכיר לכולם את שנות הבצורת, 2003-2004, בהן לא יכולנו להסתכל בפני החולים, ולומר להם למה הם לא מקבלים תרופות מצילות חיים.

שוקי שמר: היום אין מצב שבסל הבריאות הבסיסי יש חסר של תרופות מצילות חיים.

שוקי שמר: בשב"ן של מכבי ושל קופות אחרות אין תרופות מצילות חיים.

שוקי שמר: יש תרופות לטיפול במחלת הסרטן, אבל לא תרופות מצילות חיים במובן המלא.

שוקי שמר: במה אנו עוסקים?

שוקי שמר: אני ער לעובדה שעיקר תשומת הלב של הדיון פה, צריכה להיות מופנית כלפי אלה שאין להם יכולת להשיג את אותו שב"ן.

שוקי שמר: השאלה המרכזית, שאלה אתית, האם בשם השוויון, שהוא ערך חשוב מאין כמוהו, אני כרופא יכול לוותר לתת תרופה פליסיבה לסרטן הריאות ל-50 חולים בעלות של 50,000 שקלים בסל הקיים, לתת תרופה לגידולי המוח בסכום של 50,000 שקלים ל-40 חולים, לתת תרופה בסכום של 100,000 שקלים ל-70 חולים, כולל טיפולים לפטייטיס B שהם לא בסל.

שוקי שמר: אדוני היושב ראש, אנחנו נכשלנו כולנו כחברה.

שוקי שמר: בואו ניקח לדוגמא את טיפולי השיניים.

שוקי שמר: באה הכנסת לפני 12 שנה ואמר, שהמדינה תטפל בנושא של טיפולי שיניים.

שוקי שמר: כקצין רפואה ראשי לשעבר, אני אומר לך שהיינו מקבלים חיילים עם למעלה מ-10 סתימות לא מטופלות.

שוקי שמר: הקופה נותנת עכשיו טיפולי שיניים עד גיל 6 חינם.

שוקי שמר: אני יכול לומר לך שיש לנו גידול של פי 4 בטיפולי שיניים לילדים.

שוקי שמר: זה נכון שיש בעיה לאלה שאין ביטוח משלים.

שוקי שמר: השאלה היא, מה לעשות.

שוקי שמר: אני הייתי בין התומכים בנושא של מקדם טכנולוגיות ב-2%.

שוקי שמר: אם היה מקדם טכנולוגיה של 2%, לא היינו צריכים את זה.

שוקי שמר: בוא ניקח את הביטוחים המשלימים של כל הקופות ונכניס לסל הבסיסי, רק שהאוצר יואיל בטובו להוציא למעלה ממיליארד וחצי שקלים.

שוקי שמר: אין פה גימיקים.

שוקי שמר: כל נתון פתוח.

שוקי שמר: שר הבריאות עצר אותי עד אשר הבטחתי לו, שבמשך החודשים אפריל-מאי אנו ניתן אפשרות לכל המבוטחים של מכב"י להצטרף לביטוח המשלים, כולל 20,000 קשישים, ולקבל אותו באותו רגע, גם אם הם חולים, ללא חיתום וללא תקופת הפשרה.

חיים אורון: אם הם לא מצטרפים, הם יורדים מדרגה אצלך.

משה שרוני: מהנתונים שיש לנו, 33% מבני 65 ומעלה בכלל לא מבוטחים.

משה שרוני: 53% מדוברי השפה הערבית לא מבוטחים.

משה שרוני: 42% דוברי רוסית לא מבוטחים.

משה שרוני: 41% מבעלי ההכנסה הנמוכה לא מבוטחים.

משה שרוני: איך אתה מסביר לנו את כל הדברים האלה?

משה שרוני: האסון שהביא לירידה הוא הודות לשני אנשים: חיים רמון ועמיר פרץ.

משה שרוני: אם היו משאירים מס מקביל של 7.5% לא היינו מגיעים למה שהגענו.

משה שרוני: צריכים להודות להם.

חיים אורון: היות ואני הייתי השלישי, אתה כותב היסטוריה שהיא בכלל לא בת זמננו.

חיים אורון: המס המקביל בוטל אחר כך נגד דעתם ודעתנו.

חיים אורון: אין לי בעיה להטיל על עמיר פרץ ועל חיים רמון מה שאתה רוצה, אבל הייתי שלישי שם.

משה שרוני: העובדה היא שלא הזכרתי אותך.

חיים אורון: כי לא ידעת.

משה שרוני: אני ידעתי שהייתי גזבר.

חיים אורון: אני הייתי האדם השלישי, ותאמין לי שהמס המקביל לא בוטל כחלק מהחוק.

שוקי שמר: אני רוצה לומר, ששר הבריאות לא עשה את זה כלאחר יד.

שוקי שמר: הוא גם לא עשה את זה ברמה הפוליטית.

שוקי שמר: בעבר היו שרים שלא אשרו דברים כאלה, כי הם חששו לתדמיתם הפוליטית.

שוקי שמר: השוויון הוא ערך שצריך לשאוף אליו.

שוקי שמר: בן גוריון אמר:

שוקי שמר: בחתירה לבלתי אפשרי נשיג את האפשרי.

שוקי שמר: בחתירה לשוויוניות, אנו נשיג בסוף את השוויוניות.

שוקי שמר: הוא היה נגד האי שוויוניות שזה יוצר, אבל הוא לא הצליח 20 שנה להביא אגורה למערכת הבריאות.

שוקי שמר: האוצר מתנגד לזה, כי הוא חושש שדווקא הביטוחים המשלימים יכניסו דברים לסל הבסיסי.

שוקי שמר: אנחנו נמשיך לדחוף שאלה ייכנסו לסל הבסיסי.

שוקי שמר: זה מאוד חשוב לדעת, שאין תרופות מצילות חיים שאינן נמצאות בסל הבסיסי.

משה שרוני: מה לגבי דטרוסידול?

שוקי שמר: היא לא מצילת חיים.

משה שרוני: 28 קפסולות עולות 200 שקלים.

משה שרוני: איפה נשמע דבר כזה?

שוקי שמר: עכשיו זה לא יהיה.

שוקי שמר: המצב הכי טוב שהכל יהיה בסל הבסיסי, או שהכנסת תקבל החלטה לתת מקדם טכנולוגיה קבוע של 2%.

שוקי שמר: אם היינו מקבלים את זה בשנת 1995 אולי לא היינו יושבים פה היום.

משה שרוני: אז היה ביבי בשלטון.

שוקי שמר: בינתיים, יש במדינת ישראל 287,000 אנשים שמקבלים הטבות סוציאליות, והם בני 65 ומעלה.

שוקי שמר: אני אומר, כי עד אשר ייעשו כל הדברים החשובים הביטוח הלאומי ייקנה לאותם אנשים בעלי הכנסות נמוכות או מקבלי הטבות סוציאליות את הביטוח המשלים.

שוקי שמר: עד אשר יעשו כל התיקונים האחרים, זה מה שצריך להיעשות.

שוקי שמר: זה יעלה 350,000,000 שקלים למדינה.

משה שרוני: שני אנשים מבוגרים משלמים בחודש לקופה מעל 600 שקלים בחודש.

משה שרוני: מה הם מקבלים תמורת זה?

משה שרוני: רופא מקצועי 12 שקלים, אולטרא-סאונד 24 שקלים וכו'.

משה שרוני: בשביל מה אנחנו מבטחים את עצמנו?

משה שרוני: לפי סטטיסטיקה בדוקה, בקרב החברים שמבוטחים בקופת החולים עד גיל 60, רק 15% השתמשו בשירותים של הביטוח.

משה שרוני: 85% לא ביקרו בקופה.

משה שרוני: כשהם זקוקים למשהו, הם צריכים להוציא מהכיס.

משה שרוני: אני לא תופס את זה.

משה שרוני: בשביל מה אני צריך לבטח עצמי בקופה שאני לא משתמש בה?

משה שרוני: אני יכול לקחת חברת ביטוח, זה יעלה לי זול יותר ואני אקבל יותר.

שוקי שמר: הביטוח הוא שאדם מעביר את הסיכון מעצמו לכלל הקהילה.

משה שרוני: המדינה צריכה לדאוג לכלל הקהילה.

שוקי שמר: בהעדר המדינה, זה מה שאנחנו עושים.

שוקי שמר: 80% מההוצאה שלנו בקופה ניתנים ל-20% מהאוכלוסייה.

שוקי שמר: רוב האנשים הם בריאים.

שוקי שמר: אתה לוקח את הכספים ונותן אותם לאנשים החולים.

שוקי שמר: לסיכום דבריי אני אומר, כי בהעדר פתרונות אחרים זו הדרך.

שוקי שמר: אני גאה בביטוחים המשלימים, כל עוד שאין פתרונות אחרים.

משה שרוני: אני אדאג לחוקק חוק שיוריד את הכל.

משה שרוני: המדינה חייבת לתת בריאות לעם.

שוקי שמר: מאחר ושר הבריאות איננו כאן, אני מוכרח לומר שהוא התלבט מאוד.

שוקי שמר: בסופו של דבר מול הדברים שלא קיימים, זה הפתרון.

שוקי שמר: היום יש לי בעיה של חולים שרוצים להצטרף לקופה.

שוקי שמר: כל מבוטחי מכבי עד סוף מאי, יוכלו להיכנס ולקבל את כל התרופות האלה.

שוקי שמר: יש לנו ילד שחולה במחלת האנטר, שיקבל תרופה שמחירה למעלה מ-3,000,000 שקלים בכל שנה.

חיים אורון: מה יקרה עם הילד שאין לו ביטוח.

שוקי שמר: אם הוא יצטרף, הוא יקבל זאת.

חיים אורון: אבל הוא לא יכול להצטרף כי אין לו כסף.

שוקי שמר: מהיום הוא יוכל לקבל את זה ממשפחתו.

חיים אורון: אבל זה עולה לו כסף.

שוקי שמר: הפתרון האולטימטיבי זה מה שאתה מציע.

חיים אורון: אנחנו לא באזור של טיפה יותר וטיפה פחות.

שוקי שמר: הרי אין לכם ויכוח עם הקופות.

שוקי שמר: אנחנו מסכימים על אותו דבר.

שוקי שמר: עד אשר לא יהיה פתרון כוללני לבעיה התקציבית, צריך לברך את הקופות על מה שהן נותנות.

שוקי שמר: בואו נמצא נוסחה לתת לאוכלוסייה החלשה שתוכל לקנות את הביטוח המשלים דרך הביטוח הלאומי.

מידד גיסין: בואו נדבר על אלה שאין להם, ונמצא להם פתרון.

משה שרוני: יש לי חלום, שוועדה מקצועית תחליט איזה תרופות להכניס ואיזה מכשור.

משה שרוני: הם לא צריכים לדעת כמה כסף יש.

משה שרוני: כל התרופות החדישות ייכנסו לסל וכל המכשור החדיש.

משה שרוני: הממשלה תשבור את הראש, אבל היא תשתתף בזה ותיתן את הכסף.

משה שרוני: לא יכול להיות שאותה ועדה מקצועית הופכת גם למנהלת חשבונות.

משה שרוני: זו לא ועדת סל מקצועית.

מידד גיסין: בגלל זה אין עדיין ועדת סל מקצועית.

יוסי מנור: אני נשיא לשכות הביטוח.

יוסי מנור: למרות שאני עוסק בביטוח מסחרי ויש לי, לכאורה, אינטרס שלא יהיה בקופות ביטוח משלים, אני מדבר מתוך היבט השוויון.

יוסי מנור: מה שקורה כרגע זה איננו ביטוח משלים, אלא משלים למשלים שמהווה מס בריאות נוסף לכל אזרח שנמצא בקופה.

יוסי מנור: זה איננו מס פרוגרסיבי.

משה שרוני: זה כמו ארנונה, מס רגרסיבי.

יוסי מנור: אם היו מטילים מס נוסף בחוק בריאות ממלכתי, מס פרוגרסיבי, אפשר היה לפתור את הבעיה.

יוסי מנור: הבעיה המרכזית של הביטוח המשלים, היא בעיה של התרופות בלבד.

יוסי מנור: כל השאר זה קוסמטיקה שאין לה שום עניין עם הנושא הזה.

יוסי מנור: למרות שלנו יש אינטרס מסחרי למכור ביטוח הכי רחב שיש באופן פרטי, אנחנו חושבים שהנושא של התרופות חייב להימצא בתוך הסל הבסיסי של מדינת ישראל.

יוסי מנור: אני מצר על האישורים שנתנו.

יוסי מנור: האישורים שניתנו חיסלו לחלוטין את אחד הבסיסים של חוק בריאות ממלכתי של מעבר מקופה לקופה.

יוסי מנור: אדם לא יכול יותר לעבור מקופה לקופה.

יוסי מנור: הוא יצטרך לחכות שנתיים.

משה שרוני: קופת חולים כללית תתפוס אותו עם 4 ידיים.

יוסי מנור: נאמר לי על ידי יואל ליפשיץ שהם ידאגו שלא יצטרכו להמתין, אבל זה לא כתוב.

יוסי מנור: בקופת חולים מכבי שאני חבר בה, לא שאלו אותי בכלל אם אני רוצה להצטרף או לא.

יוסי מנור: לכל חברי מכבי העלו את התעריף.

משה שרוני: זה בניגוד לחוק.

משה שרוני: החוק קובע, שצריך לשאול כל אחד.

יוסי מנור: בטפסים שקיבלתי אתמול בדואר יש הודעה שמצרפים אותי, ואם אני לא רוצה אני צריך להודיע.

יוסי מנור: בשום מקום לא כתוב שאני צריך לאשר הצטרפות.

יוסי מנור: מצרפים את כולם תמורת תשלום נוסף למס בריאות.

יוסי מנור: אם רוצים להטיל מס בריאות נוסף, זה המקום, כאן אפשר לחוקק את זה, ולא על ידי הביטוחים המשלימים.

יוסי מנור: דבר נוסף, אי אפשר לקנות באף קופה את הרובד של התרופות בלבד.

יוסי מנור: אתה חייב לרכוש קודם את הביטוח המשלים של הקופה, שהוא ברובד הבסיסי שעולה הרבה מאוד כסף.

יוסי מנור: אם אדם לא רוצה את כל הקוסמטיקה המשלימה אלא רק את נושא התרופות, הוא לא יכול לעשות זאת.

יוסי מנור: הוא חייב לרכוש את כל החבילה של משלים א' ו-ב'.

יוסי מנור: הם יגידו עכשיו שהפלטינום הוא רק לסרטן.

יוסי מנור: אחר כך יהיה פלטינום זהב שהוא משלים לטיפולי לב וכו'.

יוסי מנור: אני מציע, לקחת את התרופות ולהכניס אותן לסל הבסיסי.

יוסי מנור: אמנם זה בניגוד לאינטרס המסחרי שלי, אבל בהיבט הציבורי אני רואה בכך חשיבות ראשונה במעלה.

רביב מייזל: אנו בהחלט מסכימים לדבריהם של חה"כ אזולאי ואורון.

רביב מייזל: עמדת ההסתדרות הרפואית, היא שעל מדינת ישראל לפעול לביסוס והרחבת הסל הבסיסי, ולממש את העיקרון שכל התושבים יזכו לשירותי בריאות נאותים.

רביב מייזל: החשש העיקרי של ההסתדרות הרפואית, הוא שהרחבה לביטוחים המשלימים עלולה לפגוע בתמריץ של האוצר והקופות להכניס קופות חדשות לסל.

רביב מייזל: ביטוחי הבריאות הם עובדה קיימת, ולכן צריך יותר פיקוח על הקופות, כדי שהביטוחים האלה לא יהוו מקור לברירת מטופלים.

רביב מייזל: יש להבטיח שהשירותים בסל הבסיסי לא יותנו בצורה ישירה או עקיפה ברכישת שירותים נוספים.

רביב מייזל: ההסתדרות הרפואית קוראת להפעלה מיידית של תהליך העדכון האוטומטי של הסל, להגברת התמרוץ להכנסת טכנולוגיות חדשות לסל, ולטיפול באותם 30% מהציבור שלא נהנים משירותי הביטוח המשלים.

שירה כלפון: אני שייכת לעמותה שנקראת עמותת חברים.

שירה כלפון: אנחנו עמותה שמתמחה בקיבוץ נדבות.

שירה כלפון: יש לנו למעלה מ-140 קרנות תרומה לאנשים חולים, שזקוקים לתרופות ולטיפולים מתקדמים.

שירה כלפון: אנו עוסקים גם בתיווך תרופות.

שירה כלפון: מעגל הנזקקים בתחום הזה הוא עצום.

שירה כלפון: אני זוקפת לזכותי גם חלק גדול מהמאבק של חולי סרטן המעי הגס.

שירה כלפון: אני שייכת לאלה שחזרו לפתחכם אתמול, על מנת שתתמכו בהצעת החוק של 2%.

שירה כלפון: יש שני ביטוחים משלימים, של מכבי ושל הכללית.

שירה כלפון: את הביטוח של כללית אנחנו מקבלים כעובדה קיימת, אבל החולים שנכנסים לפלטינום יהיו מבוטחים רק בעוד שנתיים.

שירה כלפון: 18% מאלה שיש להם את הביטוח המושלם של מכבי יקבלו החזר של טיפולים החל מאפריל.

שוקי שמר: 85%

שירה כלפון: אני מדברת על 20% מכלל אוכלוסיית המבוטחים.

שירה כלפון: הם יהיו מבוטחים בתרופות שהן מחוץ לסל על פי מכבי.

שירה כלפון: אין פה שמחה וששון מבחינת האוצר.

שירה כלפון: מבחינת 80% מהאוכלוסייה זאת בעיה.

שירה כלפון: גם אלה שירצו להצטרף למכבי, יצטרכו שנתיים הכשרה.

שירה כלפון: אני מברכת את מכבי על התוכנית הטוב.

שירה כלפון: למנכ"ל יש אחריות כלפי המבוטחים שלו.

שירה כלפון: בהעדר תפקוד של הממשלה, הוא צריך לנקוט פעולה.

שירה כלפון: מכבי נקטה פעולה הרבה יותר טובה מהפעולה של הכללית.

שירה כלפון: אם חולה סרטן צריך היום תרופה, הוא לא יכול לקחת הימור ולחכות שנתיים כדי להיות מוכשר לקבל תרופה.

שירה כלפון: אתה מדבר על ילד שעזרת לו בתרופה שעלותה עד 3,000,000 שקלים.

שירה כלפון: אני יודעת, שההכשרה שלך היא עד 1,000,000 שקלים.

שוקי שמר: יש לי הבטחה של השר.

שירה כלפון: נאמרים פה דברים מאוד יפים על ידי כולם, אבל בפועל מחר יהיה סירוב של האוצר לפעול לעדכון אוטומטי של סל הבריאות.

שירה כלפון: לא משנה איזה כתבות יתפרסמו בארץ, כי בפועל אני אפגוש אותך ואת חה"כ אזולאי עוד חודש, ואני אמשיך להתחנן ביחד עם חולים.

שירה כלפון: יהיו הפגנות ושביתות רעב, אבל כל עוד האוצר יתנגד לא יהיה עדכון.

שירה כלפון: אני מבקשת מכם לפעול למעננו ולמען החולים, לרחם עלינו ועל ציבור הבוחרים שלכם, לתמוך ולהפעיל לחץ על האוצר ולדאוג שיהיה עדכון של 2% בשנת 2008.

משה שרוני: אני רוצה לצטט ממכתב שכתב משרד הבריאות לאוצר: "שיעור המימון הפרטי בישראל עולה על כל הזמנים והוא מהגבוהים בעולם המערבי.

משה שרוני: מכתב זה והנתונים הנלווים אליו מנסים להבהיר פעם נוספת, שתשלום שולי נוסף המצטרף לעוד אחד ועוד אחד הופכים בסופו של יום לנתון מצטבר ומדאיג לגבי אופייה הסולידארי של מערכת הבריאות הישראלית.

משה שרוני: הגיעה העת שממשלת ישראל תנקוט בנושא זה מהלך יזום לצמצום ממדי המימון הפרטי במערכת הבריאות בישראל".

משה שרוני: זה מראה שמשרד הבריאות ער לכל הנושא הזה.

יואל ליפשיץ: על פי חוק, המחוקק התיר לקופות החולים להציע למבוטחים שלהם כל שירות שלא כלול בסל הבריאות.

חיים אורון: לא כל.

יואל ליפשיץ: למעט סיעוד.

חיים אורון: ושפוגע בסל הבסיסי.

יואל ליפשיץ: ודאי.

חיים אורון: אז על זה הויכוח.

יואל ליפשיץ: בסופו של תהליך, גם יהיו מיליארד שקלים או 480,000,000 שקלים, תמיד יהיו אנשים שהקו הזה נחתך לא נכון מבחינתם.

משה שרוני: אתה סותר את המכתב של המנכ"ל.

יואל ליפשיץ: הביטוחים המשלימים האלה נועדו לתת מענה לאנשים האלה בפרק הזמן עד שהתרופה נכנסת למימון הציבורי.

יואל ליפשיץ: יש המון תרופות שההתוויה שלהן בכלל לא נרשמת בעולם, ואין שום דרך להכליל אותן בסל.

יואל ליפשיץ: בתקופת הביניים הזאת, שהיא בדרך כלל שנתיים עד שלוש, הביטוח המשלים הוא האלטרנטיבה.

יואל ליפשיץ: מה אתם מציעים לנו כאלטרנטיבה, שאנו נודיע לקופות שעל בסיס השוויון יודיעו ש-80% מהאנשים שיש להם ביטוח משלים לא יקבלו את התרופות, ונשלח אותם לקרן גיאדמאק?

משה שרוני: אני אשלח אותך עוד מעט לגיאדמאק.

יואל ליפשיץ: בסדר.

יואל ליפשיץ: מבחינת שר הבריאות זו היתה החלטה לא קלה, אבל זה נותן פתרון לאנשים שלא ללכת ולחזר אחרי הפתחים.

יואל ליפשיץ: בעלות של פחית קולה לחודש מקבלים את התרופות האלה עד אשר הן מגיעות לסל.

דוד אזולאי: על מה אתה מדבר?

חיים אורון: אם בעלות של פחית קולה יש את כל התרופות האלה, אתם יכולים לספק את הכל לאוכלוסייה במחיר של פחית קולה כפול 7,000,000 ונגמר העניין.

יואל ליפשיץ: תעשה חישוב על התוספות שניתנו.

משה שרוני: איך אתה מסביר שזוג גמלאים משלמים לקופה מעל 600 שקלים בחודש, ועוד צריכים לרכוש כרטיס פלטינום.

יואל ליפשיץ: אני צריך לבדוק איזה תוכנית יש להם, כי יש דיפרנציאציה בין כל הקופות.

יואל ליפשיץ: זה כולל ביטוח סיעודי.

משה שרוני: איזה ביטוח סיעודי?

ראובן קוגן: כולם מדברים פה על כך ששנים 2003-2004 היו שנים שכונות למערכת הבריאות.

ראובן קוגן: כל המערכת שכחה שבשנים 2005-2006 היא קיבלה מיליארד שקל רק לתוספת התרופות.

מידד גיסין: איך הגעתם למיליארד שקל?

משה שרוני: הם תמיד עושים את האקטואר שמישהו חי עד גיל 150.

ראובן קוגן: אני מסכים עם היו"ר, שהמכתב של פרופ' אבי ישראלי לא ממש מסתדר עם ההחלטה האחרונה של משרד הבריאות לבוא ולהעלות את ההוצאה הפרטית לבריאות בצורה של תוכניות חדשות.

יואל ליפשיץ: אתם בכלל נגד הסל הבסיסי.

ראובן קוגן: ועדת אמוראי, בהשתתפות מנכ"ל משרד הבריאות, דנה בנושא הזה והחליטה שאין מקום לעדכון קבוע והעניין צריך להיעשות במסגרת סדרי עדיפויות של הממשלה.

ראובן קוגן: אנחנו סברנו, שיש לערוך דיון מעמיק יותר בסוגיה הזאת לפני שמחליטים החלטה משמעותית בקשר למימון מערכת הבריאות בישראל, ביחס של ציבורי ופרטי.

ראובן קוגן: אני לא מתייחס לצורת ההצטרפות ששונה ממכבי לכללית, שגם שם יש בעיה.

ראובן קוגן: אני מסכים שצריך לוותר אולי על הכיסוי של רובד ביטוי מסוים בארץ.

משה שרוני: אתה נזהר להגיד שקופת חולים מכבי יותר טובה מהקופות האחרות.

ראובן קוגן: דווקא ההפך אני אומר.

ראובן קוגן: יש שתי הבעיות המרכזיות בתוכניות האלה.

ראובן קוגן: יש העדר כל בקרה רפואית לגבי התרופות שנכנסות היום למערכת.

ראובן קוגן: עד היום היינו עדים לשני מנגנונים מאוד מסודרים: מנגנון של טכנולוגיה של סל הבסיסי במסגרת ועדת הסל, כאשר ניתן תקציב מסוים לוועדה והוועדה תעדפה את הטכנולוגיות מהחשובה ביותר לחשובה הרבה פחות, והכניסה את הטכנולוגיות החשובות מבחינתה לסל הבסיסי.

ראובן קוגן: המנגנון השני, היה הכנסת שירותים במסגרת הסל המשלים.

ראובן קוגן: גם שם יש מגבלה של היקף הסל המשלים.

ראובן קוגן: הוא נאמד בשני מיליארד שקל בשנה.

ראובן קוגן: גם שם כשהקופה רוצה להכניס שירות כזה או אחר, היא מתעדפת את זה בתעדוף פנימי שלה מול כל השירותים האחרים.

משה שרוני: אם היית מכניס עוד חצי מיליארד לסל התרופות, הייתי מאשר את זה.

ראובן קוגן: כמו שציינתי, הכניסו מיליארד בשנתיים האחרונות.

ראובן קוגן: כל תוכנית וכל מודל שיהיה להכנסת טכנולוגיות חדשות למערכת בריאות בישראל, צריכה לבוא במסגרת תעדוף כזה או אחר של גוף מקצועי.

ראובן קוגן: לא יכול להיות שעכשיו כל הטכנולוגיות האפשריות, שהומצאו אי פעם בעולם, ייכנסו עכשיו למערכת בלי שום ועדה מקצועית.

ראובן קוגן: אין שום ועדה, לא של קופת חולים ולא של הציבור, שבאה ואומרת שזה הדבר הכי חשוב לקבל.

ראובן קוגן: כל רופא שרוצה לרשום משהו למטופל שלו, יכול לעשות את זה.

ראובן קוגן: הדבר השני הבעייתי במודל החדש, הוא שחברת הביטוח היא לא בעלת הפוליסה.

ראובן קוגן: היא רק המשלמת.

ראובן קוגן: קופת החולים היא זאת שאחראית לטיפול, היא זאת שאומרת מה צריך לעשות וממי צריך לקבל את הטיפול.

ראובן קוגן: חברת הביטוח משלמת בלי בכלל לדעת מה קורה שם.

ראובן קוגן: אין לה שום בקרה על הזכאות של המבוטח, על עלויות שהיא צריכה לשאת בהן.

ראובן קוגן: להערכתי, המחירים שאנו רואים היום הם מחירים נמוכים מהעלויות האמיתיות של המהלך הזה.

ראובן קוגן: הם כנראה יעלו ויעלו גם את המחיר של הביטוחים המשלימים.

ראובן קוגן: אנחנו סברנו, שלפני שהולכים למהלך כל כך משמעותי צריך לקיים דיון.

חיים אורון: אתה אומר, שהסל הזה יעלה במחירו לעומת המצב הקיים.

ראובן קוגן: המכרזים תקפים ל-5 שנים.

יואל ליפשיץ: ל-10 שנים, ואסור לשנות את התעריף.

ראובן קוגן: הנושא הזה נבחר להיות בדיונים בכנס ים המלח במאי.

ראובן קוגן: שם חכמי מערכת הבריאות יביעו את דעתם על התוכניות האלה.

ראובן קוגן: אנחנו חשבנו שלפני שמקיימים דיון רציני, לא צריך לעשות את הצעד הזה.

ראובן קוגן: נכון להיום, הסמכות נמצאת בידי שר הבריאות.

ראובן קוגן: הוא החליט בסופו של דבר לאשר את התוכנית הזאת.

משה שרוני: אתם שמחים.

שוקי שמר: שר הבריאות שינה את ההיסטוריה.

שוקי שמר: זה יגרום לזה שכספים יבואו, וצריך להודות לשר הבריאות על מה שהוא עשה.

ראובן קוגן: אני לא בטוח שדווקא על זה צריך להודות לשר הבריאות.

דוד אזולאי: אני רוצה לשאול את נציג האוצר, למה אתם לא יוזמים מהלך להגדיל בסכום לא גדול את חוק ביטוח בריאות ממלכתי?

דוד אזולאי: זה יכול לפתור את הבעיה.

דוד אזולאי: תחשבו קצת בהגיון.

משה שרוני: המחשב שלהם מכוון רק לזה ולא למשהו אחר.

ראובן קוגן: אני לא מבין איך זה פותר את הבעיה.

ראובן קוגן: מי שירצה לקנות עוד תרופות, הוא יקנה עוד תרופות.

דוד אזולאי: אם היום אתה מגדיל את חוק ביטוח בריאות ממלכתי באחוז אחד, אתה פותר את הבעיה לכל עם ישראל.

שוקי שמר: מה שאתה גובה מהאזרחים מספיק רק לחצי מעלות הסל.

חיים אורון: אם זה חצי אחוז, זה בנטל המס.

חיים אורון: אם האזרחים משלימים 2 מיליארד שקל, זה בסדר.

חיים אורון: זה לא בנטל המס.

חיים אורון: אין שום נימוק מהותי אחר לבוא ולהגיד בוא נוסיף חצי אחוז.

חיים אורון: יש עבודות של גבי בן נון ושלכם, שבחצי אחוז אפשר להכניס את הסיעוד ודברים נוספים.

משה שרוני: זו הצעה של שר הבריאות, והם לא מקבלים את זה.

דוד אזולאי: הציבור מוכן גם לאחוז אחד.

משה שרוני: זו הצעה של שר הבריאות, והם לא מקבלים את זה.

חיים אורון: כשהשרים רבים ביניהם אני נהנה, אבל הציבור ניזוק.

חיים אורון: כאשר שר הבריאות רב עם שר האוצר גורם לכך שהוא בסוף עושה מהלך ששוקי שמח עליו.

חיים אורון: הוא יודע, שבשנה הבאה הלחץ יהיה יותר קטן, כי 80% לא יבואו להפגין פה.

חיים אורון: אם הם לא יבואו להפגין, יבואו אחרים להפגין.

חיים אורון: זה קרה עם כל החוקים בארץ.

חיים אורון: למה לאף אחד לא אכפת מקצבאות הילדים?

חיים אורון: אם קצבאות הילדים לא היו פוגעות רק בחרדים ובערבים, היו מורידים 60%?

חיים אורון: אתה ואני היינו שוכבים על הכבישים.

חיים אורון: אני לא המצאתי את המשפט: שרפואה ענייה תהיה רפואה לעניים ורפואה לעניים תהיה רפואה ענייה.

חיים אורון: זה קשור אחד בשני.

חיים אורון: לכן, צריך ללכת על הפתרון של חצי אחוז.

מידד גיסין: חלק גדול ממס הבריאות בכלל לא הולך לבריאות.

מידד גיסין: ביטלו את התקרה, הגיעו עד 100,000 משכורת והחזירו את זה חזרה.

מידד גיסין: חלק גדול ממס הבריאות, מעל 22,000 שקל, לא הולך בכלל לבריאות.

שלומית אבני: אני רוצה לספר לכם, שאנחנו מתקשים לעמוד בפרץ החולים שפונים אלינו, ומספרים כי הם לא מסוגלים לרכוש תרופה ללחץ דם שעלותה 50 שקלים, בוודאי שהם לא מסוגלים לרכוש תרופות שאינן בסל.

שלומית אבני: האנשים האלה לא מסוגלים לרכוש ביטוחים משלימים.

שלומית אבני: אני רוצה לציין כאן, כי גם מי שיש בידיו ביטוח משלים משלם תשלום השתתפות על תרופות וטיפולים.

שלומית אבני: אם שוויוניות היא מילה גסה פה ...

משה שרוני: היא מקובלת.

שלומית אבני: אני יודעת שהיא מקובלת על חלק מהאנשים.

חיים אורון: היא מקובלת על כולם.

שלומית אבני: אולי היא לא משכנעת מספיק.

שלומית אבני: אנשים האלה שהיום אין להם את הזכות לטיפולי שיניים ולתרופות שנמצאות בביטוחים המשלימים, יהיו חולים יותר ויעלו יותר למערכת האשפוז.

שלומית אבני: אותם אנשים שלא מטפלים בשיניים שלהם, יהפכו לחיילים ויעלו הרבה למערכת הביטחון.

משה שרוני: האוצר והממשלה לא מבינים שמה שבזול זה ביוקר, ומה שביוקר זה בזול.

שלומית אבני: אנחנו תמהים לשמוע את עמדתו של האוצר.

שלומית אבני: אנו שמחים שהם מתנגדים לשינויים בביטוחים המשלימים והם טוענים שזה צעד ראשון בהפרטה.

שלומית אבני: זה לא צעד ראשון.

שלומית אבני: לאורך כל השנים, עוד בזמן חקיקת חוק ביטוח בריאות ממלכתי, התנגד האוצר לחוק.

שלומית אבני: במהלך השנים מאז שחוקק החוק, כל התיקונים שנעשו בתמיכתו של האוצר הם תיקונים שרוקנו את החוק מתוכן.

שלומית אבני: מחד, האוצר לא רוצה לתמוך בביטוחים המשלימים, ומנגד הוא לא תומך בהצעה לעדכן את הסל.

שלומית אבני: לגבי תשלומי ההשתתפות – כל הצעה שלנו לגבי הורדת תשלומי ההשתתפות ושיפוי של הקופות על הכספים הלאה מלווה בהתנגדות של האוצר.

שלומית אבני: בכל שנתיים אנו פוגשים בחוק ההסדרים הצעות של האוצר להקים קופות חולים למטרות רווח.

שלומית אבני: אנחנו מתקשים להבין את הסתירה בין הדברים, ואנחנו מקווים שהישיבה הזאת תהיה התחלה לדיון קצת יותר משמעותי בנושא של מערכת הבריאות הציבורית בכלל.

שלומית אבני: אנו חשים, שאלה ימים הרי גורל למערכת הבריאות הציבורית, שהולכת ונהיית פרטית.

ראובן קוגן: אנחנו התנגדנו תמיד לביטולים גורפים.

ראובן קוגן: מנגד, כן נתנו פתרונות להפחתת השתתפויות עצמיות לאוכלוסיות חלשות יותר, לאוכלוסיות קשישים ומקבלי הבטחת הכנסה, בהסכם הקואליציוני עם הגמלאים וגם בהסכמים עם משרד הבריאות.

ראובן קוגן: לדוגמא, החלטת השתתפות עצמית בגין חיסונים נגד שפעת.

ראובן קוגן: הממשלה כן נותנת פתרונות נקודתיים לאותן אוכלוסיות חלשות, אבל מתנגדת לפתרונות גורפים.

שלומית אבני: אבל הם נקודתיים.

ראובן קוגן: מי שחלש, צריך לקבל.

משה שרוני: הוועדה רואה בחרדה את האישור של משרד הבריאות להרחבת הביטוחים המשלימים, ובעיקר את העובדה שהרחבה זו כוללת בעיקר תרופות מצילות חיים, שהיום אינם כלולות בסל הבריאות הבסיסי.

משה שרוני: לדעת הוועדה הרחבת הביטוחים המשלימים תוביל לכך שהלחץ הציבורי על הממשלה להרחבה ועדכון סל הבריאות הבסיסי יפחת באופן משמעותי, ויוביל לכך שלמעלה מ-20% מהאוכלוסייה, שאינה בעלת ביטוח משלים, תיוותר עם שירותי בריאות שלא רק אינם הולמים את צרכיה אלא אף מונעים ממנה שירותי מצילי חיים.

משה שרוני: הוועדה רשמה לפניה את הנתונים שנמסרו במסמך מחלקת המחקר והמידע של הכנסת, לפיהם למעלה מ-20% מהאוכלוסייה אינם מבוטחים בביטוח בריאות משלים, והחשש של הוועדה הוא שהרחבת הביטוח המשלים, הגוררת אחריה הגדלת התשלום עבור הביטוח המשלים, תגדיל את אחוז הלא מבוטחים בביטוח המשלים.

משה שרוני: הוועדה רושמת לפניה גם את הנתון לפיו בקרב השכבות החלשות שיעור הלא מובטחים הוא גבוה יותר.

משה שרוני: למשל, 33% מבני 65 ומעלה אינם מבוטחים, 53% מדוברי השפה הערבית אינם מבוטחים, 42% מדובר השפה הרוסית אינם מבוטחים, 41% מבעלי ההכנסה בחמישון התחתון אינם מבוטחים לעומת 13% בחמישון העליון שאינם מבוטחים.

משה שרוני: הוועדה דורשת מן הממשלה לנקוט במדיניות שתבטיח את עקרון השוויון במערכת הבריאות, ולא ליצור רפואה לאזרחים בעלי אמצעים ורפואה מצומצמת לעניים.

משה שרוני: הוועדה דורשת מן הממשלה ליצור מנגנון לעדכון אוטומטי שנתי לסל הבריאות הבסיסי, שייתן מענה הולם לצורכי האוכלוסייה.

משה שרוני: לדעת הוועדה אין לכלול תרופות מצילות חיים בביטוחי המשלימים, אלא רק במסגרת הסל הבסיסי הנגיש לכל תושבי המדינה.

משה שרוני: הוועדה תקיים בשבוע הראשון של כנס הקיץ, שייפתח בחודש מאי, ישיבה בהשתתפות שר הבריאות, לקבלת דיווח על מדיניות הממשלה בנושא.

משה שרוני: תודה רבה, הישיבה נעולה.